અમેરિકન કરન્સી ડોલર સામે ભારતીય ચલણમાં સતત ધોવાણ જોવાયું છે. ડોલર સામે રૂપિયો તેની ઐતિહાસિક તળિયાથી માત્ર 25 પૈસા દૂર છે. જોકે, બંધની દ્રષ્ટ્રિએ જોવા જઇએ તો માત્ર 12 પૈસા જ દૂર છે. બુધવારે ભારતીય કરન્સી ડોલર સામે 35 પૈસા ઘટીને 68.61ની 19 મહિનાની સૌથી નિચલી સપાટીએ ગબડ્યો હતો. મોદી સરકારે નોટબંધીના લીધેલા પગલાં પછી 24 નવેમ્બર 2016એ ડોલર સામે રૂપિયો ઇન્ટ્રા ડેમાં એક તબક્કે ઘટીને 68.86ની વિક્રમી તળિયે ગબડીને છેલ્લે બંધ 68.73 રહ્યો હતો, જે ગઇકાલના બંધની સામે માત્ર 12 પૈસા દૂર છે. જે રીતે ફોરેક્સ માર્કેટના સૂત્રો અંદાજ મૂકી રહ્યા છે અને ફોરવર્ડમાં ટ્રેડ થઈ રહ્યો છે તેને જોતાં આગામી દિવસોમાં ડોલર સામે રૂપિયો નવી નીચી સપાટીએ સરકે તેવી શક્યતા છે. મોટા ભાગના એનાલિસ્ટો જુલાઇમાં રૂપિયો 69ની સપાટીને ક્રોસ કરી જાય તેવી ધારણા મૂકે છે.